আর কবে জিতবে মোহনবাগান? এগিয়ে থেকেও শনিবার মাণ্ডবী তীরে শেষ হাসি হাসতে পারলেন না সনি নর্দেরা। হারের পরে বাগানের কেউ বললেন, মাঠের অবস্থা ভাল ছিল না। বল নিয়ন্ত্রণ করা কঠিন হয়ে যাচ্ছি। আবার সবুজ-মেরুন-এর কেউ বললেন, পেনাল্টি ওটা ছিল না। এসব নিয়ে বিতর্ক থাকতেই পারে। 
তবে ঘটনা হল, এগিয়ে থেকেও এই মোহনবাগান গোল ধরে রাখতে পারছে না। এদিনও কুখ্যাত ডিফেন্সের ভুলেই গোল হজম করতে হল সবুজ-মেরুনকে। ফলে যা হওয়ার তাই হল। গোয়া থেকে ম্যাচ ড্র করে ফিরতে হচ্ছে খালিদ জামিলকে। 
খেলার ৩৯ মিনিটে দিপান্দা ডিকার গোলে এগিয়ে গিয়েছিল মোহনবাগান। গোলের রাস্তা ভুলে গিয়েছেন ডিকা । তাঁকে নিয়ে বিস্তর অসন্তোষ বাগানে। এদিন তিনিই এগিয়ে দিয়েছিলেন দলকে। চার্চিল ব্রাদার্সের রক্ষণের ভুলে ক্যামেরুনের স্ট্রাইকার এগিয়ে দিয়েছিলেন গঙ্গাপাড়ের ক্লাবকে। কিন্তু দ্বিতীয়ার্ধে এজে কিংসলে পেনাল্টি বক্সে ফেলে দেন অ্যান্টনি উলফকে। পেনাল্টি পায় চার্চিল।
পেনাল্টি থেকে গোল করতে ভুল করেননি ত্রিনিদাদ-টোব্যাগোর বিশ্বকাপার। ডার্বি ম্যাচে হারের পর থেকেই জিততে পারেনি সবুজ-মেরুন। গোকুলামের সঙ্গে ম্যাচ ড্র করেছিলেন খালিদ জামিলের ছেলেরা। গোয়ায় গিয়েও একই ফলাফল। ড্র করে মোহনবাগান এখন আইলিগ তালিকায়  ছ’ নম্বরে। প্রথম চারের মধ্যে কি শেষ করতে পারবে সবুজ-মেরুন? সময় এর উত্তর দেবে।